Bezárult a kör: az ÁSZ nem ellenőrizheti az EP-választások kampánypénzeit
A kormány akár két kézzel is öntheti a közpénzt, hogy segítse a Fidesz EP-kampányát, az Állami Számvevőszék akkor sem járna el, mert csak az országgyűlési választások kampánypénzeit ellenőrizheti. Az NVB pedig azért nem vizsgálja a tájékoztató brüsszelező plakát- és levélkampányt, mert, mint tegnap kiderült, ezt csak a hivatalos kampányidőszak idején teszi.
Nincs kampányidőszak, ezért nem foglalkozik a Nemzeti Választási Bizottság a tájékoztató kormányplakátokkal, szólt tegnap a testület közleménye. Eredetileg a DK fordult az NVB-hez azzal, hogy a kormány nem kampányolhat közpénzből. A reklámhadjárat tényét egyébként Szijjártó Péter és Orbán Viktor is elismerte interjúkban, ehhez képest a választási bizottság ahhoz tartotta magát, hogy a kampány csak 50 nappal a választás előtt kezdődik, azaz április 6-án.

A DK erre az esetre azt mondta, akkor ez nem más, mint milliárdos nagyságrendű tiltott pártfinanszírozás a Fidesznek. Megkérdeztük tehát az Állami Számvevőszéket, tervezi-e vizsgálni a tájékoztató kampányt mint tiltott pártfinanszírozási eszközt.

Az ÁSZ válaszában megismétli először is a sokszor felidézett passzust, hogy előre meghatározott, féléves ellenőrzési terv szerint halad az ellenőrzéseivel. Másrészt a pártok és jelölő szervezetek ellenőrzését végezheti csak el. A közpénzt kapó pártok ellenőrzését pedig kétévente végzi el. De még ez sem minden: "Felhívom a figyelmét továbbá, hogy az európai parlamenti választás kampánypénzeinek tekintetében az Állami Számvevőszéknek nincs ellenőrzési hatásköre. A pártokra, mint jelölő szervezetekre, illetve a kampánypénzek felhasználására vonatkozóan az ÁSZ kizárólag az országgyűlési választások tekintetében végezhet ellenőrzést a vonatkozó törvényi előírások szerint."

Az ÁSZ tehát ezt a választást és kampánypénzeit nem ellenőrizheti, a kormány fék nélkül tolhatja meg a Fidesz EP-kampányát.
tájékoztató kampány NVB kormány Fidesz ÁSZ